Avainsanat

Tiivistelmä



Avainsanat

1 Oikeudenkäyntimenettely - Väliintulo - Tutkittavaksi ottaminen - Tutkittavaksi ottamisen arvioiminen uudelleen sitä koskevan aiemmin annetun määräyksen jälkeen - Jäsenvaltioiden oikeus esiintyä väliintulijoina - Ulottuvuus

(EY:n tuomioistuimen perussäännön 37 artiklan ensimmäinen kohta ja 46 artiklan ensimmäinen kohta)

2 Kumoamiskanne - Luonnolliset henkilöt ja oikeushenkilöt - Luonnollisia henkilöitä tai oikeushenkilöitä suoraan ja erikseen koskevat toimet - Assosioiduista merentakaisista maista ja assosioiduilta merentakaisilta alueilta peräisin olevan riisin tuontia koskevista erityistoimenpiteistä annetut asetukset - Näihin maihin ja alueisiin kuuluvan jäsenvaltion itsehallinnollisen yhdyskunnan nostama kanne - Tutkittavaksi ottaminen

(EY:n perustamissopimuksen 173 artiklan toinen ja neljäs kohta (joista on muutettuina tullut EY 230 artiklan toinen ja neljäs kohta); komission asetukset N:o 2352/97 ja N:o 2494/97)

3 Merentakaisten maiden ja alueiden assosiaatio - Assosioituneista maista ja näiltä alueilta peräisin olevien maataloustuotteiden tuonnin estämiseksi tarkoitetut suojatoimenpiteet - Toteuttamisen edellytykset - Komission harkintavalta - Rajat - Asetukset N:o 2352/97 ja N:o 2494/97 - Lainvastaisuus

(Komission asetukset N:o 2352/97 ja N:o 2494/97; neuvoston päätöksen 91/482/ETY 109 artiklan 1 kohta)

Tiivistelmä

1 Se seikka, että ensimmäisen oikeusasteen tuomioistuin on aiemmin antamallaan määräyksellä sallinut jäsenvaltion osallistua asian käsittelyyn asianosaisen vaatimuksia tukevana väliintulijana, ei estä sitä, että sen väliintulohakemuksen tutkittavaksi ottamista arvioidaan uudelleen, kun asia ratkaistaan lopullisesti. Vaikka jäsenvaltio olisikin ratifioinut toisen jäsenvaltion liittymissopimuksen ainoastaan Euroopassa sijaitsevan alueensa osalta, tämä ei vaikuta sen oikeuden käyttämiseen, joka sillä jäsenvaltiona on esiintyä väliintulijana ensimmäisen oikeusasteen tuomioistuimessa.

(ks. 30-31 kohta)

2 Jäsenvaltion itsehallinnollinen yhdyskunta, jolla on sisäiseen oikeuteen perustuva oikeushenkilöllisyys ja joka kuuluu merentakaisiin maihin ja alueisiin (MMA), voi kanneteitse riitauttaa merentakaisista maista ja merentakaisilta alueilta peräisin olevan riisin tuontia koskevista erityistoimenpiteistä annetun asetuksen N:o 2352/97 ja näiden toimenpiteiden yhteydessä annetun asetuksen N:o 2494/97.

Vaikka tällainen itsehallinnollinen yhdyskunta ei olekaan perustamissopimuksen 173 artiklan toisessa kohdassa (josta on muutettuna tullut EY 230 artiklan toinen kohta) tarkoitettu jäsenvaltio, se voi lähtökohtaisesti nostaa kumoamiskanteen perustamissopimuksen 173 artiklan neljännen kohdan nojalla.

Vaikka riidanalaiset asetukset ovat luonteeltaan yleisesti sovellettavia ja vaikka ne eivät ole EY:n perustamissopimuksen 189 artiklassa (josta on tullut EY 249 artikla) tarkoitettuja päätöksiä, ne koskevat kantajaa, sillä komissiolla oli MMA:n assosioinnista tehdyn päätöksen 91/482/ETY 109 artiklan 2 kohdan nojalla velvollisuus riidanalaisia asetuksia antaessaan ottaa huomioon erityisesti kantajan tilanne. Kantajan intressiä saada riidanalaiset asetukset kumotuiksi ei voida sulkea pois vain sillä perusteella, että jäsenvaltiolla on perustamissopimuksen 173 artiklan toisen kohdan nojalla itsenäinen kanneoikeus.

Asetus N:o 2352/97, jolla on annettu sellaiset täydelliset oikeussäännöt, jotka eivät jätä jäsenvaltioille minkäänlaista arviointivaltaa, koskee kantajaa suoraan, koska sillä annetaan MMA:ilta peräisin olevan riisin osalta kysyntämekanismia ja tuontitodistusten myöntämistä koskevat pakottavat säännöt ja valtuutetaan lisäksi komissio keskeyttämään todistusten myöntäminen, jos asetuksessa määritetty kiintiö ylittyy tai markkinat huomattavasti häiriintyvät. Myös asetus N:o 2494/97 koskee kantajaa suoraan, sillä tällä asetuksella kielletään myöntämästä tuontitodistuksia CN-koodiin 1006 kuuluvalle ja MMA:ilta peräisin olevalle riisille sellaisten hakemusten perusteella, jotka on jätetty 3.12.1997 tai sen jälkeen, ja keskeytetään samalta alueelta peräisin olevaa riisiä koskevien uusien hakemusten jättäminen 31.12.1997 saakka.

(ks. 43, 45 ja 48 kohta, 57-58 kohta ja 60-61 kohta)

3 MMA:n assosioinnista tehdyn päätöksen 91/482/ETY 109 artiklan 1 kohdalla, jonka mukaan komissio voi toteuttaa tarvittavia suojatoimenpiteitä tai antaa luvan niiden toteuttamiseen, jos MMA:ista peräisin olevien tuotteiden lähtökohtaisesti vapaasta pääsystä yhteisöön aiheutuu vakavia häiriöitä jollakin yhteisön tai yhden tai useamman jäsenvaltion talouden toiminnan alalla tai jos soveltaminen vaarantaa niiden rahatalouden ulkoisen vakauden, komissiolle on jätetty laaja harkintavalta, kun se arvioi suojatoimenpiteiden toteuttamisedellytysten olemassaoloa ja näiden toimenpiteiden periaatteellista toteuttamista. Sen on kuitenkin osoitettava, että päätöksen soveltamisen ja kyseisten markkinoiden häiriintymisen välillä on syy-yhteys.

Edellä mainittua syy-yhteyttä ei ole osoitettu MMA:ilta peräisin olevan riisin tuontia yhteisöön koskevaa asetusta N:o 2352/97 annettaessa. Vaara, että MMA:ilta peräisin olevia tuotteita tuodaan rajoittamattomia määriä, aiheutuu välittömästi MMA:iden assosiointia koskevan perustamissopimuksen neljännen osaston ja päätöksen 91/482/ETY soveltamisesta, sillä näissä määräyksissä määrätään, että kaupankäynti MMA:iden kanssa on lähtökohtaisesti asetettava samaan asemaan kuin jäsenvaltioiden keskinäinen kaupankäynti. Jos tällainen vaara, jonka toteutuminen on aina mahdollista, jos suojatoimenpiteitä ei toteuteta, riittäisi osoittamaan sellaisen syy-yhteyden olemassaolon, jota edellytetään edellä mainitun 109 artiklan 1 kohdan mukaisten suojatoimenpiteiden toteuttamiseksi, perustamissopimuksen neljännen osaston määräyksillä ja päätöksellä 91/482/ETY tavoitellut päämäärät menettäisivät merkityksensä.

Näin ollen asetus N:o 2352/97 ja siihen perustuva asetus N:o 2494/97 on kumottava.

(ks. 74 kohta, 78-79 kohta, 83 kohta ja 87 kohta)